Namanganda 6 kishining o`limiga sababchi bo`lgan haydovchiga sud hukmi o`qildi (video)

Xabaringiz bor, 2020 yilning 16 dekabr sanasida Namanganda ayanchli YTH sabab 6 nafar inson tiriklayin yonib ketgan edi. Shu kuni soat 16:30larda, Namangan viloyati, Namangan shahar, I.Karimov-Istiqlol ko`chalari kesishgan "Fazo" chorrahasida haydovchi, 1974 yilda tug`ilgan A.A. "Man" rusumli yuk avtomashinasida harakatlanayotib chorrahadan o`tayotgan, haydovchi, 1978 yilda tug`ilgan N.M. boshqaruvidagi "Neksiya" rusumli avtomobil bilan to`qnashadi. Natijada "Neksiya" rusumli avtomobilda bo`lgan:
1) haydovchi, 42 yoshli N.M;
2) yo`lovchi 39 yoshli M.X. (haydovchining xotini);
3) yo`lovchi 13 yoshli M.B. (haydovchining farzandi);
4) yo`lovchi 10 yoshli A.B. (haydovchining farzandi);
5) yo`lovchi 34 yoshli G.Sh;
6) yo`lovchi 7 yoshli M.Sh.lar hodisa joyida yonib ketib vafot etishgan.
Mazkur YTH yuzasidan Namangan viloyati IIB TB tomonidan O`zbekiston Respublikasi Jinoyat Kodeksining 266-moddasi 3-qismi "a" bandi bilan jinoyat ishi qo`zg`atilib, tergov harakatlari olib borilayotgan edi. 
Kuni kecha 6 insonning o`limiga sababchi bo`lgan haydovchiga nisbatan sud hukmi o`qildi. Jinoyat ishlari bo`yicha Kosonsoy tuman sudi tomonidan "Man" rusumli yuk avtomashinasi haydovchisi A.A.ga nisbatan 10 yil muddatga ozodlikdan mahrum qilish jazosi tayinlandi.